Jürgen Klopp

**Jürgen Norbert Klopp** (* 16. jún 1967, Stuttgart) je bývalý nemecký futbalista a tréner, ktorý sa najmä preslávil trénovaním klubov Borussia Dortmund a  Liverpool FC.

Klopp strávil väčšinu svojej profesionálnej hráčskej kariéry v klube Mainz 05. Spočiatku hrával na pozícií útočníka, no neskôr bol presunutý do obrany. Po odchode do hráčskeho dôchodku v roku 2001 sa Klopp stal trénerom klubu a v roku 2004 klubu zabezpečil postup do Bundesligy.  

Následne sa stal manažérom Borussie Dortmund, ktorý v sezóne 2010/11 priviedol k titulu v Bundeslige. V tej iste sezóne vyhral  Dortmund vôbec prvé domáce double. Klopp doviedol Dortmund do finále Ligy Majstrov 2012/2013, kde ale podľahol Bayernu Mníchov. V roku 2015 z klubu odišiel a stal sa tak najdlhšie slúžiacim trénerom v histórií tohto klubu.

V roku 2015 sa Klopp stal trénerom Liverpoolu. V rokoch 2018, 2019 a 2022 priviedol klub do finále Ligy majstrov UEFA pričom v roku 2019 získal s klubom trofej. Pre Liverpool to bol šiesty triumf v tejto súťaži. V sezóne 2018/2019 skončil Liverpool v Premier League na  so ziskom 97 bodov na druhom mieste o bod za víťazným Manchestrom City. V nasledujúcej sezóne Klopp vyhral Superpohár UEFA a prvé majstrovstvá klubov FIFA a svoje úspechy doplnil o zisk ligového titulu v Premier League. Pre Liverpool to bol prvý ligový titul po tridsiatich rokoch. S klubom v lige nazbieral rekordných 99 bodov a prekonal množstvo rekordov. Tieto úspechy sa nezaobišli bez povšimnutia a v rokoch 2019 a 2020 mu vyniesli mnoho významných ocenení.

V roku 2022 vyhral Klopp domáci double v  EFL Cupe a FA Cupe a ďalší titul v EFL Cupe  získal v roku 2024.

Klopp je významným zástancom Gegenpressingu, čo je taktický systém, v ktorom sa po strate lopty ihneď vyvíja tlak na súpera a na získanie lopty naspäť, namiesto toho, aby sa hráč presunul do obrannej línie. 

Klopp uviedol, že jeho hlavnými vplyvmi boli taliansky tréner Arrigo Sacchi a bývalý tréner Mainzu Wolfgang Frank. Klopp ma veľmi úzky vzťah s fanúšikmi klubu a vníma ich ako veľmi dôležitú súčasť klubu. Za jeho charizmu, energickosť a oslavy gólov si získal veľkú obľubu v radách fanúšikov.

## Skorý život a hráčska kariéra
Jürgen Norbert Klopp sa narodil 16. júna 1967 v Stuttgarte, hlavnom meste spolkovej krajiny Bádensko-Württembersko, manželom Elisabeth a Norbertovi Kloppovým. Jeho otec bol podomový obchodník a bývalý brankár. Klopp vyrastal na vidieku v dedine Glatten neďaleko Freudenstadtu. Má dve staršie sestry.

Kloppa k futbalu priviedol jeho otec a v mladosti bol priaznivcom VfB Stuttgart. Ako malý chlapec sa Klopp túžil stať lekárom, ale neveril, že „bol dostatočné bystrý na lekársku kariéru“, povedal: „keď nám rozdávali v škole vysvedčenia, riaditeľ mi povedal: „Dúfam, že ti to s futbalom vyjde, inak to pre teba nevyzerá príliš dobre.“

Počas toho ako Klopp hrával ako amaterský futbalista zarábal si na brigádach, vrátane práce v miestnej videopožičovni a nakladania ťažkých predmetov na nákladné autá. V lete 1990 podpísal Klopp zmluvu s Mainz 05. Väčšinu svojej profesionálnej kariéry strávil v Mainzi a to medzi rokmi 1990 až 2001 a vďaka svojej charizme a odhodlaniu sa stal miláčikom fanúšikov. Klopp hral pôvodne ako útočník ale v roku 1995 sa presunul do obrany. V tom istom roku Klopp získal diplom zo športovej vedy na Goethe University vo Frankfurte. 

Klopp priznal, že ako hráč sa cítil vhodnejší na trénerskú rolu, pričom sám seba opísal slovami: „Mal som nohy štvrtej ligy a hlavu prvej ligy.“ Ako hráč Klopp pozorne sledoval metódy svojho trénera na tréningoch. Neskôr začal každý týždeň cestovať do Kolína nad Rýnom, kde študoval pod vedením Ericha Rutemöllera, aby získal trénerskú licenciu.

## Trénerská kariéra
náhľad|V roku 2004 Klopp priviedol Mainz k historicky prvému postupu do Bundesligy

### Mainz 05
Po jeho odchode do hráčskeho dôchodku v klube Mainz 05, ktorý v tom čase pôsobil v 2. Bundeslige bol Klopp 27. februára 2001 vymenovaný za trénera klubu po prepustení Eckharda Krautzuna. Deň nato sa Klopp ujal svojho prvého zápasu, v ktorom Mainz 05 zabezpečil domáce víťazstvo 1:0 nad MSV Duisburg. Klopp vyhral šesť z prvých siedmich zápasov. Klub nakoniec skončil na 14. mieste a vyhol sa zostupu s jedným zápasom k dobru. Vo svojej prvej úplnej sezóne 2001/02 Klopp doviedol Mainz k 4. miestu v lige, keď zaviedol svoju obľúbenú taktiku založenú na gegenpressingu, pričom mu len tesne unikol postup do Bundesligy. Mainz opäť skončil na 4. mieste v sezóne 2002/03, v poslednom hracom kole nepostúpil do najvyššej súťaže kvôli rozdielu gólov. Po dvoch sezónach sklamaní doviedol Klopp Mainz k tretiemu miestu v lige v sezóne 2003/04, čím zabezpečil po prvý raz v histórii klubu postup do Bundesligy.

Napriek tomu, že Mainz má najmenší rozpočet a najmenší štadión v lige, skončil vo svojej prvej sezóne 2004/05 na 11. mieste. Kloppov tím skončil v sezóne 2005/06 opäť na 11. mieste a zabezpečil si aj kvalifikáciu do Pohár UEFA 2005/06. Na konci sezóny 2006/07 Mainz zostúpil do 2. Bundesligy, ale Klopp sa rozhodol zostať v klube. Klopp na konci sezóny 2007/2008 odstúpil z funkcie trénera. V Mainze skončil s bilanciou 109 víťazstiev, 78 remíz a 83 prehier.

### Borussia Dortmund
#### 2008–2013: Back to back ligový titul a prvé európske finále
V máji 2008 bol Klopp oslovený, aby sa stal novým trénerom Borussie Dortmund. O jeho služby sa zaujímal aj Bayern Mníchov, ale Klopp nakoniec podpísal s Dortmundom dvojročnú zmluvu, ktorý pod vedením predchádzajúceho trénera Thomasa Dolla skončil v lige na neuspokojivom 13. mieste.Kloppov debutový zápas ako tréner Dortmundu sa odohral 9. augusta, keď vyhral DFB-Pokal 3:1 proti Rot-Weiss Essen. Vo svojej prvej sezóne získal Klopp svoju prvú trofej s klubom po tom, čo porazil nemeckého majstra Bayern Mníchov a získal Nemecký Superpohár 2008. Vo svojej prvej sezóne priviedol klub k šiestemu miestu v ligovej tabuľke. V ďalšej sezóne si Klopp zabezpečil účasť v európskom futbale, keď doviedol Dortmund na piate miesto, napriek tomu, že mal jeden z najmladších tímov v lige.náhľad|Klopp ako tréner Borussie Dortmund na tlačovej konferencii v sezóne 2010/2011

Po prehre 2:0 s Bayerom Leverkusen v prvom hracom kole Bundesligy v sezóne 2010/11 vyhral Kloppov tím štrnásť z pätnástich zápasov a zabezpečil si tak pred Vianocami prvé miesto v lige. 30. apríla 2011 Dortmund vyhral ligový titul, siedmy v histórií klubu. K dobru mali ešte dva zápasy. Kloppov tím bol najmladším tímom, ktorý vyhral Bundesligu.

Klopp a jeho tím úspešne obhájili svoj titul keď  vyhrali titul v  Bundeslige aj v sezóne 2011/12. V sezone nazbierali 81 bodov, čo bol najväčší celkový počet bodov v histórii Bundesligy. 47 bodov klub nazbieral v druhej polovici sezóny čím tiež vytvoril nový rekord. Ich 25 ligových víťazstiev vyrovnalo rekord Bayernu Mníchov. Dortmund prehral v roku 2011 DFL-Supercup proti miestnemu rivalovi Schalke 04. 12. mája 2012 Klopp spečatil historicky prvé domáce double klubu, keď porazil Bayern Mníchov 5:2 a vyhral finále DFB-Pokal v roku 2012.

Ligová forma Dortmundu počas sezóny 2012/2013 nebola taká pôsobivá ako v predchádzajúcej sezóne, pričom Klopp trval na tom, že jeho tím sa sústredí na Ligu majstrov UEFA, aby si vynahradil svoje sklamanie v tejto súťaži v predchádzajúcej sezóne.

Kloppov tím bol vyžrebovaný proti Manchestru City, Realu Madrid a Ajaxu a táto skupina dostala názov „skupina smrti“. V skupinovej fáze Dortmund neprehral ani jeden zápas. Dortmund opäť čelil Realu Madrid Josého Mourinha, tentoraz v semifinále. Doma Dortmund vyhral výsledkom 4:1 a v zápase vonku prehra 2:0 pre Dortmund  znamenala tesný postup do finále. 23. apríla 2013 bolo oznámené, že kľúčový tvorca hry Dortmundu Mario Götze 1. júla prestúpi do Bayernu Mníchov po tom, ako Bayern aktivoval jeho klauzulu o uvoľnení vo výške 37 miliónov eur. Klopp priznal svoje rozhorčenie nad načasovaním oznámenia Götzeho prestupu, keďže do semifinálového zápasu Ligy majstrov Dortmundu s Realom Madrid ostávalo sotva 36 hodín. Klopp neskôr povedal, že Dortmund nemal šancu presvedčiť Götzeho, aby zostal v Dortmunde, a povedal: "Je to obľúbenec Pepa Guardiolu." Dortmund prehral 2:1 vo finále Ligy Majstrov proti Bayernu Mníchov gólom Arjena Robbena v 89. minúte. Dortmund skončil v Bundeslige na druhom mieste. Prehrali aj DFL-Supercup 2012 vypadli z DFB-Pokal v osemfinále.
náhľad|254x254bod|Klopp z Dortmundu odišiel po skončení sezóny 2014/2015

#### 2013–2015: posledné roky v Dortmunde
Na začiatku sezóny 2013/14 predĺžil Klopp s Dortmundom zmluvu do júna 2018. Klopp dostal 17. marca 2014 pokutu 10 000 € po vylúčení v ligovom zápase proti Borussii Mönchengladbach. Vylúčenie bolo výsledkom "slovného útoku" na štvrtého rozhodcu Deniza Aytekina, ktorý uviedol, že Kloppovo správanie bolo "neslušné pri viacerých príležitostiach". Predseda Borussie Dortmund Vorstand Hans-Joachim Watzke uviedol, že „v tomto prípade musím Jürgena Kloppa na 100 percent podporiť“, pretože nevidel dôvod na pokutu a poprel, že by Klopp štvrtého funkcionára urazil.

Dortmund ukončil sezónu 2013-14 na druhom mieste. 4. januára 2014 bolo oznámené, že útočník Dortmundu Robert Lewandowski podpísal budúcu zmluvu o prestupe do Bayernu Mníchov na konci sezóny a stal sa tak druhým kľúčovým hráčom po Götzem, ktorý opustil klub v priebehu jedného roka. Aj počas sezóny 2013/14 vyhral Dortmund v roku 2013 DFL-Supercup, no z Ligy majstrov ho vo štvrťfinále vyradil Real Madrid.

Klopp opustil Dortmund na konci sezóny 2014/15. Dortmund začal sezónu 2014/15 víťazstvom v DFL-Supercup 2014. Po neuspokojivom začiatku sezóny Klopp v apríli oznámil, že na konci sezóny klub opustí. Jeho posledným zápasom, bolo finále DFB-Pokal v roku 2015, v ktorom Dortmund prehral 3:1 proti VfL Wolfsburg. Dortmund skončil v lige na siedmom mieste a z Ligy Majstrov ho v osemfinále vyradil Juventus. Klopp z klubu odišiel s bilanciou 180 víťazstiev, 69 remíz a 70 prehier.

### Liverpool

#### 2015–2017: vicemajster Európy a návrat do Ligy majstrov
8. októbra 2015 sa Klopp dohodol s Liverpoolom na podpise zmluvy na tri roky, a v klube nahradil Brendana Rodgersa. Na svojej prvej tlačovej konferencii Klopp opísal svoje nové pôsobisko slovami: "Nie je to normálny klub, je to špeciálny klub. Mal som dva veľmi špeciálne kluby, Mainz a Dortmund,“ a uviedol svoj zámer vyhrať trofej do štyroch rokov.

Kloppov debut nastal 17. októbra 2015 pri remíze 0:0 vonku s Tottenhamom Hotspur. 28. októbra si Klopp na svoje konto pripísal prvé víťazstvo ako tréner Liverpoolu v zápase proti AFC Bournemouth v Ligovom pohári a postúpil do tak do štvrťfinále. Jeho prvé víťazstvo v Premier League prišlo o tri dni neskôr, v zápase vonku proti Chelsea 3:1. Po troch remízach 1:1 v úvodných zápasoch Európskej ligy UEFA Liverpool porazil Rubin Kazaň 1:0

28. februára Liverpool prehral finále EFL Cup 2016 vo Wembley proti Manchestru City po penaltách. 17. marca Liverpool postúpil do štvrťfinále Európskej ligy, keď porazil Manchester United súhrnne 3:1. 14. apríla v druhom zápase štvrťfinálového zápasu proti jeho bývalému klubu Dortmund sa Liverpoolu podarilo otočiť manko 3:1 v druhom polčase a napokon vyhral 4:3 a postúpil do semifinále po súhrnom výsledku 5:4.

5. mája Klopp doviedol Liverpool do prvého európskeho finále od roku 2007, keď v semifinále Európskej ligy porazil Villarreal súhrnne 3:1. Vo finále Liverpool čelil Seville, kde prehral 3:1. Daniel Sturridge strelil úvodný gól Liverpoolu v prvom polčase. Liverpool ukončil sezónu 2015/16 na ôsmom mieste. 8. júla 2016 Klopp a jeho trénerský tím podpísali šesťročné predĺženie zmlúv, vďaka ktorým si zaistili svoje miesto v Liverpoole až do roku 2022. 

21. mája 2017 po víťazstve 3:0 doma proti Middlesbrough sa Liverpool v lige umiestnil na konečnom štvrtom mieste v sezóne 2016/17 a to znamenalo, že postúpil do Ligy Majstrov.

#### 2018–2024
Liverpool začal sezónu 2018/2019 svojim najlepším štartom v lige, keď vyhral prvých šesť zápasov. Víťazstvom 4:0 proti Newcastlu United na Boxing Day zvýšil Liverpool svoj náskok v tabuľke na šesť bodov v polovici sezóny a stal sa iba štvrtým tímom v histórií Premier League, ktorý v tejto fáze neprehral. Liverpool vyrovnal rekord v počte najmenej inkasovaných gólov v polovici sezóny najvyššej súťaže, keď inkasoval 7 gólov a udržal si 12 čistých kont v 19 zápasoch. Nakoniec Liverpool ukončil bitku o titul ako vicemajster. Na víťazný Manchester City nestačil o jeden bod, pričom Liverpool počas celej sezóny prehral iba jeden zápas, práve proti nim. Liverpool vyhral všetkých svojich posledných deväť zápasov a nazbieral 97 bodov, čo je tretí najvyšší počet bodov v histórii anglickej najvyššej súťaže a najviac bodov, ktoré klub získal a nevyhral ligový titul. Na domácom štadióne ostal Liverpool neporazený už druhú sezónu v rade. Tridsať ligových víťazstiev zodpovedalo klubovému rekordu v počte víťazstiev v sezóne. Liverpool sa dostal do finále Ligy majstrov druhý rok po sebe po tom, čo prekonal deficit 3 : 0 z prvého semifinálového zápasu, keď porazil Barcelonu 4 : 0 v druhom zápase na Anfielde. Vo finále v roku 2019 Liverpool porazil Tottenham Hotspur 2 : 0 a zabezpečil klubu šiesty európsky titul.

Prvým zápasom Liverpoolu v sezóne 2019/20 bol FA Community Shield 2019, kde čelili šampiónovi Premier League Manchestru City, kde prehrali 5 : 4 na penalty. Druhá trofej pod Kloppovým vedením prišla v roku 2019 v Superpohári UEFA, kde porazili ligového rivala Chelsea 5 : 4 na penalty. Pre Liverpool to bol štvrtý triumf v superpohári, čím sa umiestnil za Barcelonu, Real Madrid a AC Miláno, ktoré majú na konte päť titulov. Po troch predchádzajúcich príležitostiach Liverpool vyhral svoje prvé Majstrovstvá klubov FIFA v roku 2019 po tom, čo vo finále porazil brazílsky klub Flamengo 1 : 0 po predĺžení, čím sa stal prvým anglickým tímom, ktorý vyhral súčasne Ligu majstrov UEFA, Superpohár UEFA a Majstrovstvá klubov FIFA. V decembri 2019 Klopp podpísal predĺženie zmluvy, vďaka čomu si zabezpečil svoje pôsobenie v klube až do roku 2024. Liverpool sa dostal na čelo Premier League 2019/20 s náskokom 13 bodov len po 21 zápasoch (s dvoma zápasmi navyše), pričom zaznamenal 61 bodov z prvých 21 zápasov. 13. marca 2020, po odohratí 29 zápasov sezóny a Liverpoolu s bezprecedentným 25-bodovým náskokom pred druhým Manchestrom City, bolo po rozhodnutí Premier League oznámené, že sezóna bude prerušená najmenej do 4. apríla 2020 po tom, čo v dôsledku pandémie koronavírusu ochorelo množstvo hráčov a zamestnancov klubov. Liverpool sa nakoniec vrátil do zápasového tempa 21. júna v zápase proti Evertonu v Merseyside Derby. Zapas sa skončil remízou 0 : 0. 30 ročné čakanie na ich 19. titul v najvyššej súťaži (a prvý v ére Premier League) sa definitívne skončilo 25. júna, keď Chelsea porazila Manchester City, pričom City zaostávalo 23 bodov za Liverpoolom a k dispozícii zostalo už iba 21 bodov. Liverpool vyhral titul s rekordnými siedmimi zápasmi k dobru.

27. februára 2022 vyhral Liverpool rekordný deviaty EFL Cup po víťazstve v penaltovom rozstrele 11 : 10 proti Chelsea vo finále. 3. mája 2022 Liverpool porazil Villarreal celkovo 5 : 2 v semifinále Ligy majstrov 2021/22 a dostal sa do finále. 14. mája 2022 Liverpool porazil Chelsea 6 : 5 na penalty vo finále FA Cupu 2022 po remíze 0 : 0 a vyhral svoj ôsmy FA Cup a prvý pod Kloppom, čím skompletizoval double v domácich pohároch pre sezónu 2021/22. Celoročnú bitku o titul však ukončili ako vicemajstri, opäť len o jeden bod za víťazným Manchestrom City. Stalo sa tak po druhýkrát za štyri sezóny, napriek tomu, že v posledný deň Premier League vyhrali nad Wolverhampton Wanderers. 28. mája 2022 Liverpool prehral vo finále Ligy majstrov 1 : 0 proti Realu Madrid, čo bola Kloppova druhá finálová prehra v Lige majstrov.

V sezóne 2022/23 Liverpool posilnili útočníci Darwin Núñez, Fábio Carvalho a Cody Gakpo. 30. júla 2022 vyhral Liverpool svoj prvý FA Community Shield pod vedením Kloppa a celkovo 16., keď porazil Manchester City 3:1 a získal titul pre rok 2022. 26. januára 2024 Klopp potvrdil svoj úmysel opustiť Liverpool na konci sezóny 2023/24 Premier League. 25. februára 2024 vyhral Liverpool svoj rekordný 10. titul v EFL Cupe, keď porazil Chelsea 1 : 0 na štadióne Wembley po hlavičke kapitána Virgila Van Dijka zo 118. minúty.

17. mája 2024 Sky Sports Premier League zverejnila na YouTube video, kde bývalí a súčasní hráči Liverpoolu vzdali hold Kloppovi. Steven Gerrard povedal: „Dúfam, že sa mu pripravuje socha“ a Jamie Carragher uviedol, že „Klopp je Shankly tejto doby“. Jeho posledným zápasom bolo víťazstvo 2 : 0 proti Wolverhamptonu Wanderers na Anfielde. Klopp počas svojho pôsobenia v Liverpoole získal všetky tituly, ktoré sa v anglickom aj európskom futbale dajú získať. Pracoval s hráčmi v akadémii klubu a dal šancu v seniorskom tíme viac než 40 mladým hráčom  Počas jeho vedenia sa hodnota klubu strojnásobila. V roku 2016 bol Liverpool na ôsmom mieste v zozname Football Benchmark s hodnotou 1,2 miliardy eur. Do roku 2023 sa klub vyšplhal na štvrtú pozíciu s odhadovanou hodnotou klubu až 3,9 miliardy eur.

## Úspechy
**Mainz 05**
* 2. Bundesliga postup : 2003/04

**Borussia Dortmund**

* Bundesliga: 2010/11, 2011/12
* DFB-Pokal: 2011/12; 2. miesto: 2013/14, 2014/15
* DFL-Supercup: 2013, 2014
* Liga Majstrov UEFA: 2 miesto: 2012/13

**Liverpool**

* Premier League: 2019/20
* FA Cup: 2021/22
* EFL Cup: 2021/22, 2023/24; 2.miesto: 2015/16
* FA Community Shield: 2022
* Liga Majstrov UEFA: 2018–19; 2. miesto: 2017/18, 2021/22
* Superpohár UEFA: 2019
* Majstrovstvá klubov FIFA: 2019
* Európska liga UEFA: 2.miesto: 2015/16

**Individuálne**

* Nemecký tréner roka: 2011, 2012, 2019
* Onze d'Or Tréner roka: 2019
* The Best FIFA Tréner: 2019, 2020
* IFFHS World's Best Club Coach: 2019
* IFFHS Men's World Team: 2019
* Tréner roka World Soccer Awards World: 2019
* Tréner roka Globe Soccer Awards: 2019
* Sieň slávy LMA: 2019
* Tréner roka LMA: 2019/20, 2021/22
* Tréner roka Premier League: 2019/20, 2021/22
* Tréner mesiaca Premier League: September 2016, December 2018, Marec 2019, August 2019, September 2019, November 2019, December 2019, Január 2020, Máj 2021, Január 2024

## Referencie


## Externé odkazy
* Príbeh najväčšej hviezdy Dortmundu, príbeh Jürgena Kloppa  na fotbaljinak.cz
* Jürgen Klopp na fussballdaten.de

## Zdroj

Kategória:Nemeckí futbalisti
Kategória:Nemeckí futbaloví tréneri
Kategória:Osobnosti zo Stuttgartu
Kategória:Tréneri Liverpool FC
Kategória:Hráči Eintracht Frankfurt